DA Den Europæiske Unions Tidende C 317/6

Offentliggørelse af en ansøgning om ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2017/C 317/05)

Denne offentliggørelse giver ret til at gøre indsigelse mod ansøgningen, jf. artikel 17, stk. 7, i Europa-Parlamentets og Rådets forordning (EF) nr. 110/2008 (1)

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»RON DE GUATEMALA«

EU-nr.: PGI-GT-01827-AM01 — 30.8.2016

Sprog, ændringen er affattet på: spansk

Formidler

Formidlerens/formidlernes navn: Mario Pomares Caballero Fuldstændig(e) adresse(r) (gadenavn og -nummer, postnummer og by, land): Calle Canalejas 13 — Ático 03001 Alicante SPANIEN Tlf. +34 966083900 E-mail: mpomares@berenguer-pomares.com

Navnet på den pågældende geografiske betegnelse

RON DE GUATEMALA

Rubrik i specifikationen, der berøres af ændringen

Andet — Fremstillingsmetode

Ændring

Ændring af produktspecifikationen, der medfører ændring af hovedspecifikationerne

Redegørelse for ændringen

Ændringen vedrører punkt 7 i den tekniske dokumentation (Fremstillingsmetode), nærmere betegnet punkt 7.6 (modning).

Der er blot tale om at fjerne visse henvisninger, der var unødvendige og overflødige, og i stedet indsætte en anden mere generel og hensigtsmæssig definition.

Ændrede hovedspecifikationer

Punkt 107 i den tekniske dokumentation ændres som følger:

Tidligere ordlyd: »Ligeledes kan rommen, afhængigt af omstændighederne, modnes på fade, som tidligere er anvendt til lagring af amerikansk whisky, cognac eller sherry eller anden spiritus. Denne slags rom har smag af aromaer og smage fra tidligere produkter, som trækkes ud fra træet«.

Ændret ordlyd: »Ligeledes kan rommen, afhængigt af omstændighederne, modnes på fade, som tidligere er anvendt til lagring af forskellige typer vin eller anden spiritus. Denne slags rom har smag af aromaer og smage fra tidligere produkter, som trækkes ud fra træet«.

Som det kan ses, bibeholdes med ændringen de samme krav med hensyn til modningsprocessen, og ændringen består således udelukkende i at fjerne overflødige henvisninger til, at de fade, der anvendes til modning af rommen, tidligere blev brugt til lagring af amerikansk whisky, cognac eller sherry, da denne liste som angivet ovenfor blot tjente som et eksempel (der stod »eller anden spiritus«).

HOVEDSPECIFIKATIONERNE

»RON DE GUATEMALA«

EU-nr.: PGI-GT-01827-AM01 — 30.8.2016

1. Betegnelse

»Ron de Guatemala«

2. Kategori af spiritus

Rom (kategori 1 i bilag II til forordning (EF) nr. 110/2008).

3. Beskrivelse

En alkoholholdig drikkevare fremstillet udelukkende af råvarer udvundet af sukkerrør.

»Ron de Guatemala« findes i følgende forskellige varianter:

— Solera: rom, der er lavet af saften fra den første udpresning af sukkerrørene, den såkaldte sukkerrørshonning, og lagret i højlandet på hvide egetræsfade.

— Solera Añejo: blanding af forskellige romtyper, der er lavet på sukkerrørshonning og lagret på hvide egetræsfade. Fremstilles ved at blande forskellige typer »solera« inden påfyldning.

— Solera Reserva: blanding af forskellige romtyper, der er lavet på sukkerrørshonning og lagret på hvide egetræsfade, som afgiver smag af de produkter, de tidligere har været anvendt til.

— Solera Gran Reserva: blanding af forskellige romtyper, der er lavet på sukkerrørshonning og lagret på mindst to forskellige slags fade, som afgiver smag af de produkter, de tidligere har været anvendt til.

— Solera Gran Reserva Especial: blanding af forskellige romtyper, der er lavet på sukkerrørshonning og lagret på mindst tre forskellige hvide egetræsfade, som afgiver smag af de produkter, de tidligere har været anvendt til.

4. Fysiske, kemiske og organoleptiske egenskaber

De fysiske og kemiske egenskaber for »Ron de Guatemala« skal opfylde følgende organoleptiske og kemiske krav:

Kemiske krav

Alkoholindhold: 37,5 % til 50 % volumenprocent.

Samlet indhold af kongener (inklusive aldehyder, eddikesyre, ethylacetat, højere alkoholer) udtrykt i milligram pr. 100 ml vandfri ethanol: mindst 50.

Samlet syreindhold udtrykt i milligram eddikesyre pr. 100 ml vandfri ethanol: højst 120.

Methanol udtrykt i milligram pr. 100 ml vandfri ethanol: højst 280.

Organoleptiske krav

Udseende: Klar og ren, flydende konsistens, fyldig krop.

Farve: Afhænger af rommens alder. Farveskalaen går fra rav- og guldfarvet til rødlig.

Duft: De primære aromaer kan henføres til den anvendte råvare, dvs. saften fra den første udpresning af sukkerrørene, sukkerrørshonningen. De sekundære aromaer, der udvikles under alkoholgæringen, er meget vinagtige på grund af gærstammens indvirkning. De tertiære aromaer udvikles under modningen.

Smag: Fyldig og blød smag, der går fra sød til tør.

5. Geografisk område

De sukkerrør, der anvendes til fremstillingen af »Ron de Guatemala«, dyrkes i de sydlige områder af provinserne Retalhuleu og Suchitepéquez, der begge grænser op til Stillehavet. Rommen lagres og modnes i byen Quetzaltenango, der er beliggende i mere end 2 300 meters højde.

6. Fremstillingsmetode for spiritussen

Fremstillingen af »Ron de Guatemala« er en proces, der foregår i flere etaper.

Plantning af sukkerrør: Sukkerrørene når fysiologisk modenhed efter 12 måneder.

Høst: Sukkerrørene høstes enten ved manuel beskæring eller mekanisk fra slutningen af regnsæsonen i november og frem til maj.

Presning på sukkerrørsfabrikken: Når sukkerrørene er blevet høstet, presses de i møller senest inden for 36 timer. Fremstillingen af sukkerrørshonning på fabrikken foregår i flere etaper.

— Rivning: Sukkeret udskilles fra rørene ved hjælp af forskellige rivningsteknikker, der åbner alle cellerne.

— Presning i møller: Rørsaften udvindes ved gentagne gange at presse sukkerrørene.

— Fremstilling: Sukkerrørshonningen fremstilles gennem en fordampningsproces, der reducerer vandindholdet, hvorved sukkerindholdet koncentreres.

— Filtrering: Sukkerrørshonningen renses ved hjælp af en kalkningsproces, der omfatter flokkulering og dekantering.

Fermentering: Fermenteringsprocessen sættes i gang ved at tilsætte gærstammen Saccharomyces cerevisiae til saften. Denne gærstamme udvindes af ananas.

Destillering: Destilleringsprocessen foregår som kontinuerlig destillation uden ekstraktion. Ved hjælp af damp varmes den gærede most op til det punkt, hvor alkoholen omdannes til alkoholdamp. Herefter ledes mosten gennem kondensatorerne, hvorefter den igen bliver flydende og nu er blevet til rå rom.

Modning: Alkoholindholdet reduceres til den tilladte grænse på 60 ° ved at tilsætte vand fra kilder i området. Rommen lagres derefter på hvide amerikanske eller europæiske egetræsfade, som tidligere har været anvendt til lagring af forskellige typer vin eller anden spiritus. Fadene opbevares i lagerbygninger, der ikke er hermetisk lukkede.

Sidste etape består af blandingen. De forskellige romtyper blandes, og der tilsættes vand for at reducere alkoholindholdet. Den blandede rom lagres derefter i træbeholdere for at opnå et afbalanceret slutprodukt.

7. Geografisk tilknytning

De særlige kendetegn ved »Ron de Guatemala« beror på en kombination af mange faktorer, der vedrører de agro-økologiske forhold i såvel sukkerrørenes dyrkningsområde som lagringsområdet og autenticiteten ved produktionsprocessen, der forener natur, traditioner, håndværk og videnskab.

Området, hvor sukkerrørene dyrkes, har de karakteristika, der er typiske for et tropisk klima, med en årlig gennemsnitstemperatur på 26 °C, en gennemsnitlig relativ luftfugtighed på 78 % og en gennemsnitlig årlig nedbør på 2 600 til 3 600 mm. Dette gør, at sukkerrørene får et højt sukkerindhold, som er en afgørende forudsætning for at kunne opnå en koncentreret og brusende saft af bedst mulig kvalitet til fremstillingen af rom.

Jorden er lerjord, hvilket fremmer, at vandet tilbageholdes i sukkerrøret, og at sukkerkoncentrationen bliver høj.

Lagringsområdet er beliggende i 2 400 meters højde. I området hersker et tørt og koldt klima med en årlig gennemsnitstemperatur på 14,79 °C.

Kulden og det lavere iltniveau i denne højde bremser den kemiske modningsproces, hvorved aromaerne og de forskellige smagsnuancer mere intenst kan udvikles.

8. Krav i national lovgivning

»Ron de Guatemala« er beskyttet og opført som oprindelsesbetegnelse i Guatemalas register for intellektuel ejendomsret og opfylder ligeledes kravene i den tekniske standard COGUANOR NGO 33011, lov om spiritus, alkohol og gærede drikkevarer, kongressens dekret nr. 536 og bekendtgørelse om lov om spiritus, alkohol og gærede drikkevarer.

9. Ansøger

ASOCIACIÓN NACIONAL DE FABRICANTES DE ALCOHOLES Y LICORES (»ANFAL«), med hjemsted i provinsen Guatemala, på adressen Km. 16.5 Carretera Roosevelt, 4-81 zona 1 de Mixco, Guatemala.

10. Tilsynsmyndighed

LABORATORIO NACIONAL DE SALUD DE GUATEMALA forestår kontrollen af, at den geografiske betegnelse »Ron de Guatemala« overholder specifikationerne i den tekniske dokumentation, inden det pågældende produkt sendes på markedet.

(1) EUT L 39 af 13.2.2008, s. 16.